Γνώμη του Συμβουλίου

της 12ης Μαρτίου 2001

για το επικαιροποιημένο πρόγραμμα σταθερότητας του Βελγίου 2001-2005

(2001/C 109/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

Αφού ζήτησε τη γνώμη της οικονομικής και δημοσιονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 12 Μαρτίου 2001, το Συμβούλιο εξέτασε το επικαιροποιημένο πρόγραμμα σταθερότητας 2000 του Βελγίου, το οποίο καλύπτει την περίοδο 2001-2005.

Τα τελευταία δύο χρόνια, η αύξηση του πραγματικού ΑΕΠ ήταν ισχυρότερη από εκείνη που αναμενόταν στο επικαιροποιημένο πρόγραμμα σταθερότητας 1999 και ανήλθε σε 2,7 % το 1999 και σε 3,8 % το 2000. Η βελτίωση αυτή είχε ως αποτέλεσμα να φθάσει το έλλειμμα του ευρύτερου δημοσίου τομέα στο 0,7 % του ΑΕΠ το 1999 και να ισοσκελισθεί το 2000, σύμφωνα με τις τελευταίες εκτιμήσεις. Το δημόσιο χρέος ως ποσοστό του ΑΕΠ μειώθηκε κατά 5,5 εκατοστιαίες μονάδες στο 110,6 % του ΑΕΠ το 2000. Το Συμβούλιο σημειώνει ότι τα αποτελέσματα αυτά είναι σύμφωνα με τη γνώμη που διατύπωσε για το επικαιροποιημένο πρόγραμμα 1999 καθώς και με τους γενικούς προσανατολισμούς των οικονομικών πολιτικών.

Το επικαιροποιημένο πρόγραμμα σταθερότητας 2000 βασίζεται σε ένα μακροοικονομικό σενάριο που λαμβάνει ως υπόθεση την αύξηση του ΑΕΠ με μια βασική τάση που εκτιμάται σε 2,5 % στην περίοδο από το 2001 έως το 2005. Παρόλο που αυτή η συντηρητική προσέγγιση είναι κατανοητή, το Συμβούλιο σημειώνει ότι, τουλάχιστον για το 2001 και το 2002, ορισμένες προβλέψεις είναι υψηλότερες. Το επικαιροποιημένο πρόγραμμα σταθερότητας προβλέπει πλεόνασμα του ευρύτερου δημόσιου τομέα της τάξης του 0,2 % του ΑΕΠ το 2001 και του 0,7 % του ΑΕΠ το 2005, ενώ το δημόσιο χρέος ως ποσοστό του ΑΕΠ αναμένεται να μειωθεί κατά 22 ποσοστιαίες μονάδες του ΑΕΠ στο 88 % του ΑΕΠ το 2005.

Το Συμβούλιο σημειώνει ότι στο επικαιροποιημένο πρόγραμμα, οι προβλέψεις για το δημοσιονομικό αποτέλεσμα θεωρούνται στόχοι που θα πρέπει να επιτευχθούν ακόμη και σε περίπτωση κάμψης της οικονομικής δραστηριότητας. Το Συμβούλιο εκφράζει την ικανοποίησή του για το γεγονός ότι, η στρατηγική δημοσιονομικής εξυγίανσης βασίζεται κυρίως στην επίτευξη μεγάλων πρωτογενών πλεονασμάτων που θα υπερβούν το 6 % του ΑΕΠ ετησίως. Η στρατηγική αυτή, η οποία εφαρμόστηκε ήδη με επιτυχία τα τελευταία χρόνια, είναι ιδιαίτερα ενδεδειγμένη στην περίπτωση του Βελγίου, όπου το δημόσιο χρέος είναι ακόμη πολύ υψηλό. Το Συμβούλιο σημειώνει ότι, η μείωση του υψηλού δημόσιου χρέους παραμένει στόχος υψηλής προτεραιότητας. Το Συμβούλιο σημειώνει ότι, σύμφωνα με το επικαιροποιημένο πρόγραμμα, για να εξασφαλιστεί η επίτευξη υψηλών πρωτογενών πλεονασμάτων, ο έλεγχος των δαπανών αναμένεται να επικεντρωθεί στην τήρηση ενός ανώτατου ορίου αύξησης των πρωτογενών δαπανών σε πραγματικούς όρους κατά 1,5 % στο επίπεδο Ι (Ομοσπονδιακή Κυβέρνηση και Κοινωνική Ασφάλιση). Σημειώνει επίσης ότι, στο πλαίσιο αυτό, αναμένεται να καταστούν διαθέσιμα περιθώρια δημοσιονομικών ελιγμών που εκτιμάται ότι, το 2005, θα ανέλθουν στο 1,3 % του ΑΕΠ, για τη χρηματοδότηση μειώσεων φόρων και επιλεγμένων δαπανών.

Το Συμβούλιο αναγνωρίζει ότι, μετά από μια παρατεταμένη περίοδο αναγκαίων δημοσιονομικών περιορισμών, το Βέλγιο θα πρέπει να δώσει προσοχή σε μια σειρά τομέων οικονομικής πολιτικής, όπως η ελάφρυνση των φόρων, ιδίως εκείνων που βαρύνουν την εργασία, και οι ενεργητικές πολιτικές για την απασχόληση. Ωστόσο, το Συμβούλιο θεωρεί ότι, πρέπει να δοθεί άμεση προτεραιότητα στον έλεγχο των δημόσιων δαπανών και καλεί τη βελγική κυβέρνηση να τηρήσει το όριο του 1,5 % που τίθεται για την αύξηση των πρωτογενών δαπανών, σε πραγματικούς όρους, ήδη από το 2001. Η χρησιμοποίηση των περιθωρίων δημοσιονομικών ελιγμών θα πρέπει να αποτελεί αντικείμενο προσεκτικής παρακολούθησης προκειμένου να συνάδει προς το όριο αυτό. Επιπλέον, δεδομένου του υψηλού επιπέδου του δημόσιου χρέους και λαμβανομένων υπόψη των μακροπρόθεσμων δημοσιονομικών προκλήσεων, το Συμβούλιο συνιστά να χρησιμοποιούνται για τη μείωση του δημοσίου χρέους όλα τα πρόσθετα έσοδα τα οποία μπορεί να πηγάσουν από μια ταχύτερη από την αναμενόμενη αύξηση του πραγματικού ΑΕΠ.

Το Συμβούλιο εκφράζει την ικανοποίησή του για τις διαρθρωτικές μεταρρυθμίσεις που αναγγέλλει το επικαιροποιημένο πρόγραμμα σταθερότητας, ιδίως εκείνες που προορίζονται να αυξήσουν το ποσοστό απασχόλησης, καθώς και για την πολιτική που αποσκοπεί στην εξασφάλιση της μακροχρόνιας διατηρησιμότητας των δημόσιων οικονομικών.

Το Συμβούλιο εκφράζει επίσης την ικανοποίησή του για τη νέα συμφωνία που υπογράφηκε το Δεκέμβριο του 2000 μεταξύ της Ομοσπονδιακής Κυβέρνησης και των Κοινοτήτων και Περιοχών του Βελγίου με σκοπό την εξασφάλιση της δημοσιονομικής προσαρμογής και της μεσοπρόθεσμης διατηρησιμότητας των δημόσιων οικονομικών στα διάφορα επίπεδα διοίκησης.

Το Συμβούλιο εκφράζει τη λύπη του για το γεγονός ότι, στο πρόγραμμα σταθερότητας, δεν δίδονται πληροφορίες για τους προβλεπόμενους δείκτες συνολικών δαπανών και εσόδων και για ορισμένες ειδικές κατηγορίες δημόσιων δαπανών, όπως οι δαπάνες για τις συντάξεις και την υγεία και οι δαπάνες για δημόσιες επενδύσεις. Το Συμβούλιο συνιστά να παρέχονται πιο λεπτομερείς προβλέψεις στα μελλοντικά προγράμματα σταθερότητας για να είναι δυνατή η πλήρης αξιολόγησή τους βάσει όλων των διαθέσιμων δεδομένων.

Το Συμβούλιο θεωρεί ότι, τα δημοσιονομικά αποτελέσματα που επιτεύχθηκαν στο Βέλγιο, είναι, ήδη από το 2000, σύμφωνα με τις απαιτήσεις του Συμφώνου Σταθερότητας και Ανάπτυξης και θα εξακολουθήσουν να είναι σύμφωνα με τις απαιτήσεις αυτές, σε όλη την περίοδο που καλύπτει το επικαιροποιημένο πρόγραμμα 2000.

(1) ΕΕ L 209 της 2.8.1997, σ. 1.